钦定古今图书集成/明伦汇编/官常典/第440卷 > 册府元龟 > 《掩袭》
## 钦定古今图书集成/明伦汇编/官常典/第440卷 > 册府元龟 > 《掩袭》

古之用人也，谋于庙，宜于社，推毂以命将，秉旄而誓
众；鸣鼓以启行，克日以告战，是谓节制之师，仁义之
举也。及乎狙诈云盛，智巧相图，故老氏言乎“用奇”，《孙
子》谓之“诡道”乃有人衔枚，马缠勒，夜行昼伏，掩其不
备之事兴焉。春秋以来，司戎重者，或断之以深谋，济
之以锐气，锋镝靡接，俘馘坐获诚决胜之奇策，走敌
之良术也。与夫“戎容暨暨”，所以宣武威；“天阵堂堂”，所
以袭奸逆。不鼓不成列，临大事而不忘大礼，古人以
为文王之战者，殊哉！